Návrh systemizácie na rok 2005

Obsahom predkladaného materiálu je návrh systemizácie štátnozamestnaneckých miest štátnych zamestnancov na rok 2005. Návrh systemizácie bude predmetom pripomienkového konania v rámci pripomienkovania materiálu „Návrh rozpočtu verejnej správy na roky 2005 až 2007“, o ktorom bude vláda Slovenskej republiky ( ďalej len „vláda SR“) rokovať v auguste 2004 a v čase jeho prerokúvania bude zohľadňovať prípadné legislatívne zmeny, resp. prijaté uznesenia vlády SR. Návrh systemizácie je vypracovaný v spolupráci s Ministerstvom financií SR a rešpektuje „Návrh východísk štátneho rozpočtu na roky 2005 až 2007“ ( ďalej len „východiská rozpočtu“), ktorý vláda SR schválila uznesením č. 429 zo dňa 5. mája 2004 a zmeny ukazovateľov výdavkov vybraných rozpočtových kapitol obsiahnuté v návrhu dodatku č. 2 k východiskám rozpočtu verejnej správy na roky 2005 až 2007, ktorý bol schválený vládou SR uznesením č. 582 zo dňa 16. júna 2004.  

Návrh systemizácie na rok 2005 vychádza z podkladov na zostavenie návrhu systemizácie podľa stavu k 1. marcu 2004 vypracovaných a predložených správcami jednotlivých rozpočtových kapitol v zmysle § 12 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej zákon o štátnej službe), to znamená, že je spracovaný v podmienkach súčasne platnej legislatívy. Zahŕňa schválené zmeny v systemizácii na rok 2004 podľa stavu k 15. 6. 2004 vrátane zmien, ktoré sú predmetom „Návrhu na zmenu počtu funkčných miest a na zmenu v systemizácii na úseku automatizovaného informačného systému orgánov špecializovanej štátnej správy“ (číslo materiálu v pripomienkovom konaní KM-105/VI-2004) predkladaného Ministerstvom vnútra SR. 
Návrh systemizácie na rok 2005 pre služobné úrady, ktoré návrh systemizácie predkladajú Národnej rade Slovenskej republiky (ďalej NR SR) alebo jej orgánu, ktorý si na tento účel zriadi, a následne ich oznamujú Úradu pre štátnu službu a Ministerstvu financií SR, je riešený alternatívne vzhľadom na to, že návrhy systemizácie týchto služobných úradov oznámené úradu idú na rámec východísk rozpočtu ( + 25 štátnozamestnaneckých miest, + 19 055 tis. Sk. )   

Celkový počet systemizovaných miest v štátnej službe podľa stavu k 1. marcu 2004 bol 39 007 miest, čo predstavuje pokles o 414 štátnozamestnaneckých miest v porovnaní so schválenou systemizáciou na rok 2004 (stav k 1. 1. 2004 – príloha č. 1).  V rámci toho pokles na ústredných orgánoch predstavoval 328 štátnozamestnaneckých miest. 

  Z  39 007 štátnozamestnaneckých miest bolo neobsadených  3 513 miest, čo predstavuje 9,01%  neobsadenosť. V porovnaní so stavom k 1. marcu 2003 sa zvýšil podiel neobsadených miest z celkového počtu systemizovaných štátnozamestnaneckých miest o 0,41%. Z celkového počtu systemizovaných miest bolo k 1.3.2004 na ústredných orgánoch systemizovaných 7 273 miest, z toho neobsadených 689 miest, t. j. 9,47 %-ná  neobsadenosť. 

Prehľad o počtoch systemizovaných miest podľa stavu k 1. marcu 2004 je uvedený v prílohe č. 2. Zmeny v počtoch a štruktúre systemizovaných miest v porovnaní so  systemizáciou schválenou na rok 2004 sú premietnuté v prílohe č. 3.
 
Návrh systemizácie štátnozamestnaneckých miest štátnych zamestnancov na rok 2005 je obsahom príloh č. 4a (v súlade s východiskami rozpočtu)  a 4b (s dopadom nad rámec východísk rozpočtu).  Počty štátnozamestnaneckých miest štátnych zamestnancov v rozpočtových kapitolách sú spracované v členení podľa:
•	funkcií (§ 16) vyjadrených platovými triedami 1 až 11 a v rámci nich:
o	miest mimoriadnej významnosti, na ktoré sa vzťahuje osobitný príplatok,
o	 miest odborníkov podľa § 25, ods. 2 písm. a) a b),
•	miest mimoriadnej významnosti s osobným platom,
•	miest predstavených v politickej funkcii na ústredných orgánoch.
Súčasťou návrhu systemizácie je aj objem finančných prostriedkov určených na platy štátnych zamestnancov. Zmeny v počtoch a štruktúre systemizovaných miest v porovnaní so systemizáciou schválenou na rok 2004 sú premietnuté v prílohe č. 5. 

V systemizácii na rok 2005 je navrhovaných celkom 41 278  štátnozamestnaneckých miest v štátnej službe.  Oproti schválenej systemizácii na rok 2004 je to nárast o  1 857 miest (t. j. o 4,71 %), ktorý je determinovaný konštituovaním nových služobných úradov ( napr. Úrad verejného zdravotníctva SR – 1 527 miest, Pôdohospodárska platobná agentúra – 213 miest, Špecializovaný súd – 12 miest, Justičná akadémia – 6 miest) a realizáciou reformy daňovej správy (MF SR – 232 miest) na základe prijatých legislatívnych zmien. Vo vzťahu k rozpočtu verejnej správy treba dodať, že sa spravidla nejedná o vznik nových miest vo verejnej správe, ale o presuny miest z režimu iných zákonov do režimu zákona o štátnej službe a tieto presuny prekryli inak pozitívny trend poklesu systemizovaných štátnozamestnaneckých miest v roku 2004. Porovnanie návrhu systemizácie na rok 2005 oproti schválenej systemizácii na rok 2004 je graficky zachytené v prílohe č. 6.

Navrhovaný počet štátnozamestnaneckých miest mimoriadnej významnosti  v zmysle § 55 ods. 1 zákona o štátnej službe na rok 2005 je nižší o  86  štátnozamestnaneckých miest (z toho 53 na ústredných orgánoch) a v porovnaní so systemizáciou na rok 2004 znamená pokles o 18,58 % (na ústredných orgánoch o 15,45 %). 

Počet štátnozamestnaneckých miest mimoriadnej významnosti, na ktoré sa vzťahuje osobný plat (podľa § 55), zostáva  v porovnaní s  rokom 2004 konštantný, t. j. 4 miesta, z toho 2 na ústredných orgánoch.
       
	Objem finančných prostriedkov určených na platy štátnych zamestnancov v návrhu systemizácie v štátnej službe na rok 2005 bol kvantifikovaný Ministerstvom financií SR vo výške  9 771 247 tis. Sk, z toho pre ústredné orgány 3 002 780 tis. Sk. V porovnaní s rokom 2004 je navrhovaný objem vyšší o 1 193 450 tis. Sk, t. j. o 13,91 %.

	Pre poskytnutie komplexného obrazu o návrhu systemizácie na rok považujeme za potrebné uviesť sumár požiadaviek úradov, ktoré návrh systemizácie predkladajú NR SR alebo jej orgánu, ktorý si na tento účel zriadi, a následne ich oznamujú Úradu pre štátnu službu a Ministerstvu financií SR ( príloha č. 7) a aj údaje o požiadavkách správcov rozpočtových kapitol, ktoré ku dátumu predloženia návrhu systemizácie nebolo možné do materiálu zapracovať, nakoľko neboli podložené uznesením vlády SR, príp. z jej poverenia rozhodnutím ministra financií. Jedná sa o nasledovné požiadavky :

1.	Ministerstvo spravodlivosti Slovenskej republiky – 291 štátnozamestnaneckých miest
pre zabezpečenie plnenia úloh súdov  vyššími súdnymi úradníkmi, zvýšenie počtu 	probačných a mediačných úradníkov, pre úlohy spojené so stransparentňovaním 	výkonu súdnictva a personálnou agendou súdov.

2.	Ministerstvo dopravy, pôšt a telekomunikácií Slovenskej republiky – 81 štátnozamestnaneckých miest pre zriadenie Úradu pre reguláciu železničnej dopravy, plnenie úloh súvisiacich so stratégiou informatizácie spoločnosti, na zabezpečenie implementácie predpisov ES v oblasti sociálnej legislatívy v cestnej doprave, pre plnenie úloh štátneho dozoru nad plavebnou bezpečnosťou a leteckou dopravou a pre plnenie úloh spojených s ochranou zdravia pri práci a ochranou pred požiarmi.

3.	Ministerstvo zdravotníctva Slovenskej republiky – 50 štátnozamestnaneckých miest pre plnenie úloh súvisiacich so vstupom do EÚ a s realizáciou uznesenia vlády SR č 79/2004 ku Koncepcii vzdelávania štátnych zamestnancov.

4.	Ministerstvo hospodárstva Slovenskej republiky – 16 štátnozamestnaneckých miest pre posilnenie Úradu pre reguláciu sieťových odvetví.

5.	Ministerstvo zahraničných vecí Slovenskej republiky – 9 štátnozamestnaneckých miest z dôvodu transformácie Misie SR pri ES na Stále zastúpenie SR pri EÚ.

6.	Úrad geodézie, kartografie a katastra Slovenskej republiky – 16 štátnozamestna- neckých miest pre zabezpečenie plnenia zvýšeného počtu úloh súvisiacich so zvýšenou investičnou aktivitou v niektorých regiónoch SR.

7.	Úrad jadrového dozoru Slovenskej republiky – 3 štátnozamestnanecké miesta na zabezpečenie plnenia úloh štátneho dozoru nad jadrovou bezpečnosťou v podmienkach členskej krajiny EÚ a úloh spojených s realizáciou uznesenia vlády SR č 79/2004 ku Koncepcii vzdelávania štátnych zamestnancov.   

8.	Protimonopolný úrad Slovenskej republiky – 2 štátnozamestnanecké miesta pre zabezpečenie plnenia úloh súvisiacich s vnútorným auditom.

Celkovo sa teda jedná o 468 štátnozamestnaneckých miest, o systemizovaní ktorých v súčasnosti ešte prebiehajú rokovania.